ODLOČBA NADZORNEGA ORGANA EFTE

št. 90/20/COL

z dne 15. julija 2020

o stosedmi spremembi procesnih in materialnih pravil na področju državne pomoči s spremembami in podaljšanjem nekaterih smernic o državni pomoči [2020/1576]

NADZORNI ORGAN EFTE (V NADALJNJEM BESEDILU: NADZORNI ORGAN) JE –

ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) ter zlasti členov 61 do 63 in Protokola 26,

ob upoštevanju Sporazuma med državami Efte o ustanovitvi nadzornega organa in sodišča (v nadaljnjem besedilu: Sporazum o nadzornem organu in sodišču) ter zlasti člena 24 in člena 5(2)(b) ter

ob upoštevanju Protokola 3 k Sporazumu o nadzornem organu in sodišču (v nadaljnjem besedilu: Protokol 3) ter zlasti člena 1(1) dela I Protokola,

ob upoštevanju naslednjega:

V skladu s členom 24 Sporazuma o nadzornem organu in sodišču Nadzorni organ uveljavlja določbe Sporazuma EGP v zvezi z državno pomočjo.

Nadzorni organ v skladu s členom 5(2)(b) Sporazuma o nadzornem organu in sodišču izda obvestila ali smernice o zadevah, ki jih obravnava Sporazum EGP, če to izrecno določa navedeni sporazum ali Sporazum o nadzornem organu in sodišču ali če Nadzorni organ meni, da je to potrebno.

Konec leta 2020 bodo prenehale veljati naslednje smernice o državni pomoči, ki jih je Nadzorni organ sprejel v okviru pobude za posodobitev področja državnih pomoči:

(a) Smernice o regionalni državni pomoči za obdobje 2014–2020 (1);

(b) Smernice o državni pomoči za spodbujanje naložb tveganega financiranja (2);

(c) Smernice o državni pomoči za varstvo okolja in energijo za obdobje 2014–2020 (3);

(d) Smernice za analizo združljivosti državne pomoči za spodbujanje izvajanja pomembnih projektov skupnega evropskega interesa z delovanjem Sporazuma EGP (4);

(e) Smernice o kratkoročnem zavarovanju izvoznih kreditov (5) ter

(f) Smernice o državni pomoči za reševanje in prestrukturiranje nefinančnih podjetij v težavah (6).

Evropska Komisija (v nadaljnjem besedilu: Komisija) je v okviru zelenega dogovora in digitalne agende že napovedala, da namerava do konca leta 2021 revidirati vrsto smernic.

Komisija je 2. julija 2020 sprejela Sporočilo o podaljšanju veljavnosti in spremembah Smernic o regionalni državni pomoči za obdobje 2014–2020, Smernic o državni pomoči za spodbujanje naložb tveganega financiranja, Smernic o državni pomoči za varstvo okolja in energijo za obdobje 2014–2020, Smernic o državni pomoči za reševanje in prestrukturiranje nefinančnih podjetij v težavah, Sporočila o merilih za analizo združljivosti državne pomoči za spodbujanje izvajanja pomembnih projektov skupnega evropskega interesa z notranjim trgom, Sporočila Komisije – Okvir za državno pomoč za raziskave in razvoj ter inovacije in Sporočila Komisije državam članicam o uporabi členov 107 in 108 Pogodbe o delovanju Evropske unije za kratkoročno zavarovanje izvoznih kreditov (7).

Komisija je zaradi zagotovitve predvidljivosti in pravne varnosti v času priprav na prihodnjo posodobitev pravil o državni pomoči menila, da je primerno podaljšati obdobje uporabe smernic, ki ustrezajo smernicam Nadzornega organa iz točk (a)–(e), do konca leta 2021. Obdobje uporabe smernic, ki ustrezajo tistim iz točke (f), tj. Smernic o državni pomoči za reševanje in prestrukturiranje nefinančnih podjetij v težavah, je podaljšala do konca leta 2023.

Podaljšanje navedenih pravil bo Komisiji omogočilo, da dokonča ocenjevanje teh pravil skupaj z drugimi pravili o državni pomoči, ki so bila sprejeta v okviru pobude za posodobitev področja državnih pomoči. Komisija je oceno teh pravil začela 7. januarja 2019, in sicer v obliki „preverjanja primernosti“. Na podlagi rezultatov te ocene se bo lahko odločila, ali bo obdobje uporabe navedenih pravil podaljšala še naprej ali pa bo pravila posodobila.

Ob upoštevanju gospodarskih in finančnih posledic, ki bi jih lahko imel izbruh COVID-19 za podjetja, je Komisija menila, da so potrebne tudi začasne prilagoditve nekaterih smernic o državni pomoči. Zlasti bi morala biti v okviru Smernic o regionalni državni pomoči za obdobje 2014–2020, Smernic o državni pomoči za varstvo okolja in energijo za obdobje 2014–2020, Sporočila – Merila za analizo združljivosti državne pomoči za spodbujanje izvajanja pomembnih projektov skupnega evropskega interesa z notranjim trgom in Okvira za državno pomoč za raziskave in razvoj ter inovacije (8) podjetja, ki 31. decembra 2019 niso bila v težavah, a so postala podjetja v težavah po 31. decembru 2019, upravičena na podlagi navedenih smernic do 30. junija 2021.

Kar zadeva Smernice o državni pomoči za varstvo okolja in energijo za obdobje 2014–2020, bi lahko močno znižanje cen električne energije zaradi izbruha COVID-19 povzročilo razmere, v katerih bi se zmanjšala elektro-intenzivnost podjetij. V tem primeru podjetja morda pri uporabi Priloge 4 za izračun bruto dodane vrednosti in elektro-intenzivnosti na ravni podjetja ne bi bila več upravičena na podlagi oddelka 3.7.2 (ciljna znižanja finančne podpore za električno energijo iz obnovljivih virov zaradi konkurenčnosti). Komisija je zato menila, da bi bilo treba prilagoditi metode izračuna, da bi se te razmere ustrezno upoštevale.

Te spremembe in podaljšanja sporočil Komisije so pomembni tudi za Evropski gospodarski prostor.

V skladu s ciljem homogenosti iz člena 1 Sporazuma EGP je treba po celotnem Evropskem gospodarskem prostoru zagotoviti enotno uporabo pravil EGP o državni pomoči.

V skladu s točko II naslova „SPLOŠNO“ na strani 11 Priloge XV k Sporazumu EGP mora Nadzorni organ po posvetovanju s Komisijo sprejeti akte, ki ustrezajo tistim, ki jih je sprejela Komisija,

PO posvetovanju s Komisijo,

PO posvetovanju z državami Efte, ki so del EGP –

SPREJEL NASLEDNJO ODLOČBO:

Člen 1 Materialna pravila na področju državne pomoči se spremenijo: (1) Smernice o regionalni državni pomoči za obdobje 2014–2020 se spremenijo: (a) v odstavku 18 se doda naslednji stavek: „Vendar se te smernice uporabljajo za podjetja, ki 31. decembra 2019 niso bila v težavah, a so v obdobju od 1. januarja 2020 do 30. junija 2021 postala podjetja v težavah.“; (b) za odstavkom 156 se vstavijo naslednje točke: „(a) Ker se bo veljavnost nacionalnih kart regionalne pomoči iztekla 31. decembra 2020, Nadzorni organ poziva države članice Efte, ki so del EGP, naj mu do 15. septembra 2020 priglasijo nameravano podaljšanje veljavnosti svojih nacionalnih kart regionalne pomoči. (b) Po odobritvi podaljšanja veljavnosti nacionalnih kart regionalne pomoči do 31. decembra 2021 se lahko države Efte, ki so del EGP, odločijo za podaljšanje veljavnosti obstoječih shem, odobrenih na podlagi teh smernic. Vsako podaljšanje takih shem je treba pred prenehanjem njihove veljavnosti pravočasno priglasiti Nadzornemu organu.“; (2) v Smernicah o državni pomoči za spodbujanje naložb tveganega financiranja se odstavek 174 nadomesti z naslednjim: „174. Nadzorni organ bo načela iz teh smernic uporabljal za oceno združljivosti vseh pomoči za tvegano financiranje, ki se bodo dodelile od 1. julija 2014 do 31. decembra 2021.“; (3) Smernice o državni pomoči za varstvo okolja in energijo za obdobje 2014–2020 se spremenijo: (a) v odstavku 11 se doda naslednji stavek: „Vendar se te smernice uporabljajo za podjetja, ki 31. decembra 2019 niso bila v težavah, a so v obdobju od 1. januarja 2020 do 30. junija 2021 postala podjetja v težavah.“; (b) odstavek 103 se nadomesti z naslednjim: „103. Te smernice se uporabljajo za obdobje do 31. decembra 2021. Vendar bi morale zagotoviti podlago za doseganje ciljev iz okvira za leto 2030. Pričakuje se predvsem, da bodo uveljavljeni obnovljivi viri energije v obdobju med letoma 2020 in 2030 postali omrežno konkurenčni, kar pomeni, da bi bilo treba postopno odpraviti subvencije in oprostitve bilančne odgovornosti. Te smernice so skladne s tem ciljem in bodo zagotovile prehod na stroškovno učinkovito dobavo prek tržnih mehanizmov.“; (c) odstavek 237 se nadomesti z naslednjim: „237. „Te smernice se bodo uporabljale od 1. julija 2014 in nadomeščajo Smernice o državni pomoči za varstvo okolja, objavljene 10. junija 2010 (*1). Uporabljale se bodo do 31. decembra 2021. (*1) UL L 144, 10.6.2010, str. 1 in Dopolnilo EGP št. 29, 10.6.2010, str. 1.“;" (d) Priloga 4 se spremeni: (i) odstavek 2 se nadomesti z naslednjim: „2. Pri uporabi oddelka 3.7.2 lahko države Efte, ki so del EGP, uporabijo: (a) aritmetično sredino za zadnja tri leta, za katera so na voljo podatki o bruto dodani vrednosti; (b) aritmetično sredino za dve leti, izbrani izmed zadnjih treh let, za katera so na voljo podatki o bruto dodani vrednosti, če se ta metoda uporabi na enak način za vse upravičence. Nadzorni organ meni, da zamenjava izračuna po metodi (a) z izračunom po metodi (b) ne pomeni spremembe, ki jo je treba priglasiti.“; (ii) odstavek 5 se nadomesti z naslednjim: „5. Za izračun porabe električne energije podjetja se uporabijo referenčni koeficienti učinkovitosti porabe električne energije za zadevni sektor, če so na voljo. Če referenčni koeficienti niso na voljo, lahko države Efte, ki so del EGP, uporabijo: (a) aritmetično sredino za zadnja tri leta, za katera so na voljo podatki; (b) aritmetično sredino za dve leti, izbrani izmed zadnjih treh let, za katera so na voljo podatki, če se ta metoda uporabi na enak način za vse upravičence. Nadzorni organ meni, da zamenjava izračuna po metodi (a) z izračunom po metodi (b) ne pomeni spremembe, ki jo je treba priglasiti.“; (4) v Smernicah o državni pomoči za reševanje in prestrukturiranje nefinančnih podjetij v težavah se odstavek 135 nadomesti z naslednjim: „135. Nadzorni organ bo te smernice uporabljal z učinkom od 10. septembra 2014 do 31. decembra 2023.“; (5) Smernice za analizo združljivosti državne pomoči za spodbujanje izvajanja pomembnih projektov skupnega evropskega interesa z delovanjem Sporazuma EGP se spremenijo: (a) v odstavku 10(a) se doda naslednji stavek: „Vendar se te smernice uporabljajo za podjetja, ki 31. decembra 2019 niso bila v težavah, a so v obdobju od 1. januarja 2020 do 30. junija 2021 postala podjetja v težavah.“; (b) odstavek 50 se nadomesti z naslednjim: „50. Te smernice se bodo uporabljale od 27. aprila 2016 do 31. decembra 2021.“; (6) v Smernicah o kratkoročnem zavarovanju izvoznih kreditov se odstavek 40 nadomesti z naslednjim: „40. Zaradi potrebe po kontinuiteti in pravni varnosti pri obravnavanju državne pomoči na področju kratkoročnega zavarovanja izvoznih kreditov se zdi primerno, da se sedanje smernice uporabljajo do 31. decembra 2021. Tako bo datum izteka veljavnosti teh smernic usklajen z datumi večine smernic o državni pomoči, sprejetih v skladu s programom posodobitve področja državnih pomoči.“; (7) v Okviru za državno pomoč za raziskave in razvoj ter inovacije se v odstavku 10 doda naslednji stavek: „Vendar se te smernice uporabljajo za podjetja, ki 31. decembra 2019 niso bila v težavah, a so v obdobju od 1. januarja 2020 do 30. junija 2021 postala podjetja v težavah.“

Člen 2 Besedilo te odločbe v angleškem jeziku je edino verodostojno.

V Bruslju, 15. julija 2020 Za Nadzorni organ Efte Bente ANGELL-HANSEN Predsednica Odgovorna članica kolegija Frank J. BÜCHEL Član kolegija Högni KRISTJÁNSSON Član kolegija Carsten ZATSCHLER Sopodpisan kot direktor za pravne in izvršilne zadeve

(1) UL L 166, 5.6.2014, str. 44, in Dopolnilo EGP št. 33, 5.6.2014, str. 1, spremenjene z Odločbo Nadzornega organa št. 302/14/COL, UL L 15, 22.1.2015, str. 103, in Dopolnilom EGP št. 4, 22.1.2015, str. 1.

(2) UL L 354, 11.12.2014, str. 62, in Dopolnilo EGP št. 74, 11.12.2014, str. 1, spremenjene z Odločbo Nadzornega organa št. 302/14/COL, UL L 15, 22.1.2015, str. 103, in Dopolnilom EGP št. 4, 22.1.2015, str. 1.

(3) UL L 131, 28.5.2015, str. 1, in Dopolnilo EGP št. 30, 28.5.2015, str. 1.

(4) UL L 39, 16.2.2017, str. 49, in Dopolnilo EGP št. 11, 16.2.2017, str. 1.

(5) UL L 343, 19.12.2013, str. 54, in Dopolnilo EGP št. 71, 19.12.2013, str. 1, ponovno sprejete z Odločbo Nadzornega organa št. 4/19/COL, UL L 163, 20.6.2019, str. 110, in Dopolnilom EGP št. 48, 20.6.2019, str. 1, spremenjene z Odločbo Nadzornega organa št. 030/20/COL, UL L 220, 9.7.2020, str. 8, in Dopolnilom EGP št. 46, 9.7.2020, str. 1.

(6) UL L 271, 16.10.2015, str. 35, in Dopolnilo EGP št. 62, 15.10.2015, str. 1.

(7) UL C 224, 8.7.2020, str. 2.

(8) Kar ustreza smernicam Nadzornega organa za raziskave in razvoj ter inovacije, UL L 209, 6.8.2015, str. 17, ter Dopolnilo EGP št. 44, 6.8.2015, str. 1.